**Lühiülevaade 2025. aasta Kohila valla eelarvest**

Kohila valla eelarve maht on 19,1 miljonit eurot. Väljaminekud jaotuvad kolme eelarveosa vahel, milleks on põhitegevuse, investeerimistegevuse ja finantseerimistegevuse eelarveosa.

Tabel 1. Kulud eelarveosade kaupa

|  |  |  |  |  |
| --- | --- | --- | --- | --- |
| **Tegevusvaldkond** | **2023 aasta täitmine** | **2024 aasta täitmine** | **2025 aasta eelarve** | **Muutus** |
| **eurot** | **%** |
| **KOKKU** | **18 705 855** | **18 807 284** | **19 095 560** | **288 276** | **1,5%** |
| Põhitegevus | 15 556 425 | 15 477 429 | 16 301 560 | 824 131 | 5,3% |
| Investeerimistegevus | 2 197 299 | 2 624 582 | 2 005 000 | -619 582 | -23,6% |
| Finantseerimistegevus | 952 131 | 705 273 | 789 000 | 83 727 | 11,9% |

Väljaminekuid rahastatakse valla enda rahalistest vahenditest (66,1%), toetustest (28,1%) ja valla asutuste teenitud tuludest (5,8%). Valla enda rahalised vahendid on vallale laekuvad tulud (põhitegevuse tulud ja investeerimistegevuse tulud), kaasatavad laenuvahendid ning likviidsete varade (aasta alguses pangakontodel oleva raha) kasutuselevõtmine.

Tulude eelarve koosneb põhitegevuse tuludest ja investeerimistegevuse tuludest. Tulude kasvu panustab kõige enam füüsilise isiku tulumaks, mille kasv tuleneb eelkõige palgataseme tõusust.

Joonis 1. Tulud liigiti 2022 -2025 (meur)

**Põhitegevuse tulud**

2025. aasta eelarves on planeeritud põhitegevuse tulud 17,5 meurot. See on 0,4 meurot ehk 2,4% enam kui 2024. aasta eelarve täitmises. Põhiliseks tuluallikaks on maksud, millest 96,4% moodustab füüsilise isiku tulumaks. Teiseks suuremaks tuluallikaks on toetused, millest enamik laekub riigieelarvest. Olulise osa moodustavad ka asutuste kaupade ja teenuste müügist saadavad tulud.

* Põhitegevuse tuludest üle poole ehk 11,7 miljonit eurot moodustab tulumaks (võrreldes 2024. aastaga kasv +3,5%). Kasvu panustavad üldine palgataseme tõus ning kohalike omavalitsuste rahastamissüsteemi muudatused. (Tulumaksuseaduse §5 lõike 1 kohaselt laekub 2025.aastal maksumaksja elukohajärgsele kohaliku omavalitsuse üksusele 5,5% residendist füüsilise isiku riiklikust pensionist ja 11,29% residendist füüsilise isiku muust maksustavast tulust). Muid makse laekub 0,4 miljonit eurot.
* Kaupade ja teenuste müügist kogutakse eelarvesse 1,1 miljon eurot (+13,5%). Tulu kasv tuleneb ka haridusalasest tegevusest, sest õppekoha arvestusliku maksumuse tõusu tõttu suurenevad teistelt omavalitsustelt laekuvad tulud.
* Saadud toetuseid on eelarves 4,6 miljonit eurot (-2%). Toetuste vähenemine tuleneb kohalike omavalitsuste rahastamissüsteemi muudatustest, mille tulemusena on osad varem toetusfondist eraldatud toetused tõstetud tulubaasi (eelkõige tulumaksu koosseisu, nt üldhoolduse kuludeks saavad omavalitsused 1,88% pensionitulust ning asendus- ja järelhoolduse ning matusetoetuse kuludeks on muudelt tuludelt omavalitsustele laekuvat tulumaksu suurendatud 0,1 protsendipunkti).
* Muud tulud (keskkonnatasud, trahvid jms) on kavandatud 0,09 miljonit eurot.

**Põhitegevuse kulud**

2025. aasta eelarves on planeeritud põhitegevuse kulud 16,3 miljonit eurot. Eelmise aasta täitmisega võrreldes kasvavad kulud 5,3%. Põhitegevuse kulud jaotuvad kaheksa erineva valdkonna vahel, mis omakorda jagunevad majandusliku sisu alusel toetusteks ja muudeks tegevuskuludeks.

Üle poole põhitegevuse kuludest (63,6%) on hariduse valdkonna eelarves. Üle 71,9% sellest moodustavad haridustöötajate tööjõukulud ning teise olulise osa haridusasutuste majandamiskulud. Haridusvaldkonna kuludest rahastatakse 29,7% riigieelarvest, millest suurima osa moodustab toetusfondist saadav üldhariduskoolide õpetajate tööjõukulude toetus. Kooliõpetajate palgaraha tuleb riigieelarvest ja sellele lisab Kohila vald lisaks 331 936 eurot. Omavalitsused finantseerivad tugispetsialistide, abipersonali ja lasteaedade õpetajate tööjõukulu. Lasteaia õpetajate tööjõukulude palgaraha tuleb valla rahalistest vahenditest summas 1 286 330 eurot ja toetus riigieelarvest 122 213 eurot.

Tabel 2 Põhitegevuse kulud tegevusvaldkondade lõikes

|  |  |  |  |  |
| --- | --- | --- | --- | --- |
| **Tegevusvaldkond** | **2023 aasta täitmine** | **2024 aasta täitmine\*** | **2025 aasta eelarve** | **Muutus** |
| **eurot** | **%** |
| **PÕHITEGEVUSE KULUD** | **15 556 425** | **15 477 429** | **16 301 560** | **824 131** | **5,3%** |
| Üldised valitsussektori teenused | 839 729,74 | 807 718,21 | 1 067 230,00 | 259 512 | 32,1% |
| Avalik kord ja julgeolek | 41 420,47 | 33 635,02 | 39 770,00 | 6 135 | 18,2% |
| Majandus | 765 403,63 | 702 573,95 | 718 120,00 | 15 546 | 2,2% |
| Keskkonnakaitse | 602 722,92 | 536 730,94 | 629 330,00 | 92 599 | 17,3% |
| Elamu- ja kommunaalmajandus | 263 436,66 | 247 961,56 | 223 630,00 | -24 332 | -9,8% |
| Tervishoid | 3 984,00 | 5 146,00 | 18 220,00 | 13 074 | 254,1% |
| Vaba aeg, kultuur, religioon | 1 509 087,02 | 1 492 569,71 | 1 584 990,00 | 92 420 | 6,2% |
| Haridus | 9 664 309,44 | 9 879 015,48 | 10 361 940,00 | 482 925 | 4,9% |
| Sotsiaalne kaitse | 1 866 331,20 | 1 772 078,08 | 1 658 330,00 | -113 748 | -6,4% |
| \* 2024.a reservfondist vahendeid ei kasutatud |  |  |  |  |

**Investeerimistegevus**

Investeerimistegevuse tulud on ühekordsed tulud vara müügist, investeerimiseks saadavatest toetustest ning intressituludest.

Tabel 3. Investeerimistegevuse tulud

|  |  |  |  |  |
| --- | --- | --- | --- | --- |
| **Tegevusvaldkond** | **2023 aasta täitmine** | **2024 aasta täitmine** | **2025 aasta eelarve** | **Muutus** |
| **eurot** | **%** |
| **INVESTEERIMISTEGEVUSE TULUD** | **384 798** | **1 195 973** | **835 000** | **-360 973** | **-30,2%** |
| Põhivara müük | 62 372 | 341 444 | 100 000 | -241 444 | -70,7% |
| Põhivara soetuseks saadavad toetused | 316 923 | 844 710 | 727 000 | -117 710 | -13,9% |
| Finantstulud | 5 503 | 9 819 | 8 000 | -1 819 | -18,5% |

Tabel 4. Investeerimistegevuse kulud

|  |  |  |  |  |
| --- | --- | --- | --- | --- |
| **Tegevusvaldkond** | **2023 aasta täitmine** | **2024 aasta täitmine** | **2025 aasta eelarve** | **Muutus** |
| **eurot** | **%** |
| **INVESTEERIMISTEGEVUSE KULUD** | **2 197 299** | **2 624 583** | **2 005 000** | **-619 583** | **-23,6%** |
| Põhivara  | 1 728 307 | 2 032 781 | 1 427 000 | -605 781 | -29,8% |
| Antud toetused | 34 172 | 65 264 | 175 000 | 109 736 | 168,1% |
| Finantskulud | 434 820 | 526 538 | 403 000 | -123 538 | -23,5% |

Investeerimistegevuse kulud on ühekordsed kulud: põhivara soetus (1,4 miljonit eurot), põhivara soetuseks antav toetus (0,2 miljonit eurot) ja finantskulud (eelkõige laenukohustiste intressid 0,4 miljonit eurot). Investeerimistegevuse kulud 2 miljonit eurot on 0,6 miljonit eurot ehk 23,6% väiksemad kui 2024. aasta eelarve täitmises. Suurem investeering tehakse Kohila alevis perepargi rajamiseks. Vald panustab jätkuvalt aktiivselt kohalike teede korrashoidu ja arendusse.

Tabel 5. Investeeringute kulud tegevusalade kaupa

|  |  |  |  |  |
| --- | --- | --- | --- | --- |
| **Tegevusvaldkond** | **2023 aasta täitmine** | **2024 aasta täitmine\*** | **2025 aasta eelarve** | **Muutus** |
| **eurot** | **%** |
| **INVESTEERIMISTEGEVUSE KULUD** | **2 197 300** | **2 624 582** | **2 005 000** | **-619 582** | **-23,6%** |
| Üldised valitsussektori teenused\* | 455 100 | 526 300 | 403 000 | -123 300 | -23,4% |
| Majandus | 1 308 513 | 981 685 | 455 000 | -526 685 | -53,7% |
| Keskkonnakaitse | 21 689 | 52 179 | 50 000 | -2 179 | -4,2% |
| Elamu- ja kommunaalmajandus | 72 607 | 18 339 | 25 000 | 6 661 | 36,3% |
| Vaba aeg, kultuur, religioon | 162 448 | 142 707 | 1 072 000 | 929 293 | 651,2% |
| Haridus | 176 943 | 903 372 | 0 | -903 372 | -100,0% |
| \*sh Finantskulud |  |  |  |  |  |

**Suuremad investeerimisobjektid 2025.aastal.**

Kohila alevis perepargi rajamine 900 000 eurot

Teed ja tänavad 330 000 eurot

Kohila Tegevus- ja teraapiakeskus 125 000 eurot

Angerja linnuse konserveerimine 97 000 eurot

**Finantsseis**

**Põhitegevuse tulem** on 1,2 miljonit eurot. See suunatakse laenukohustuste täitmiseks. Eesmärk on tulemit oluliselt suurendada investeerimisvõimekuse parandamiseks ning laenukohustuste kasvu pidurdamiseks.

**Eelarve tulem** on 0,02 miljonit eurot.

**Netovõlakoormus** suureneb 60,9%-le põhitegevuse tuludest ehk 10,7 miljoni euroni.

**Intressikulud** on 0,4 miljonit eurot.

**Likviidsete varade maht** väheneb 0,3 miljonit eurot. Eesmärk on hoida piisavat likviidsete varade mahtu, et tagada likviidsus ja maksevõime.